钦定古今图书集成/明伦汇编/氏族典/第376卷 > 董邦政
## 钦定古今图书集成/明伦汇编/氏族典/第376卷 > 董邦政

按《松江府志》：“邦政字克平，山东阳信人。以贡授六合
知县。善骑射，尝擒江中剧盗，有廉武声。嘉靖三十二
年，督府使帅兵讨倭寇，擢按察使佥事，专领海防，驻
上海。时新城始建，贼萧显奄至，穴民楼俯瞰城内。邦
政登陴督战，用神枪手，以一当百，贼解去。三十四年，
𢭏川沙贼巢，斩首五百级。其秋，贼自金陵转掠至浒”
墅关，邦政会兵合击于吴林庙，转战横泾，悉俘斩之。
为赵文华所抑，坐督战不力，左迁苏州府同知。三十
五年，与任环合击倭于界觜，悉歼其众。寻败贼于西
庵，又追击新庄贼于沈庄，皆剿灭之。四月复败贼于
清水洼。论功，加四品服俸。邦政竟引疾去，时论惜之。